Neuvoston päätöslauselma, annettu 17 päivänä joulukuuta 1999, uudelle vuosituhannelle: Uusien työtapojen kehittäminen Euroopan koulutusalan yhteistyötä varten



Virallinen lehti nro C 008 , 12/01/2000 s. 0006 - 0007



NEUVOSTON PÄÄTÖSLAUSELMA, annettu 17 päivänä joulukuuta 1999, Uudelle vuosituhannelle: Uusien työtapojen kehittäminen Euroopan koulutusalan yhteistyötä varten (2000/C 8/04) EUROOPAN UNIONIN NEUVOSTO, joka 1. TOTEAA, että Euroopan yhteisön perustamissopimuksen mukaisesti yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimia pitäen arvossa toissijaisuusperiaatetta ja jäsenvaltioiden vastuuta omien koulutusjärjestelmiensä sisällöstä ja järjestämisestä. Komissiolla on samalla aloiteoikeus yhteisön toimivaltaan kuuluvilla aloilla, 2. PANEE MERKILLE, että sekä Amsterdamin sopimus että EU:n Agenda 2000 -asiakirja ovat lisänneet koulutuksen merkitystä osaamiseen ja tietoon liittyvissä politiikoissa, myös sellaisissa, jotka myötävaikuttavat Euroopan unionin taloudelliseen kilpailukykyyn ja työllisyyteen; että tietojen ja taitojen Euroopan kehittämisestä ja elinikäisen oppimisen edistämisestä on tullut yhteinen kokonaistavoite, 3. ON TIETOINEN, että Sokrates ja Leonardo da Vinci -ohjelmat ovat edelleen tärkeimmät koulutusalan yhteistyön välineet Euroopassa. On kuitenkin tullut selväksi, että Euroopan tason poliittista yhteistyötä on lisättävä. Tämän vuoksi neuvostolle on koulutuksen alalla kehitettävä uusia työtapoja, niin että neuvoston työskentelyn tehokkuutta voidaan edelleen parantaa, 4. KOROSTAA, että yhteisön toimintaan koulutuksen alalla tarvitaan johdonmukaista lähestymistapaa, ja uskoo, että tämän alan yhteistyötä voitaisiin tehostaa luomalla jäsennellyt puitteet lähivuosien poliittisille keskusteluille ja toimille, 5. KATSOO, että koulutusalan tulevaa työskentelyä varten voitaisiin ottaa käyttöön jatkuva yhteistyömalli (rolling agenda), joka perustuu neuvoston esityslistalle säännöllisin väliajoin otettaviin ja siten usealla eri puheenjohtajakaudella käsiteltäviin painopisteaiheisiin. Näitä painopisteaiheita käsiteltäisiin useista joustavista vaiheista koostuvan syklisen mallin mukaan: - neuvosto keskustelee joko jäsenvaltioiden tai komission ehdottamista yhteistä etua koskevista painopisteaiheista ja sopii tarvittaessa, kuinka yksittäisiä asioita edistetään, - jäsenvaltioita pyydetään antamaan komissiolle tietoja sovittuja painopisteaiheita koskevista asiaankuuluvista poliittisista aloitteista ja parhaita käytänteitä edustavista esimerkeistä kansallisella tasolla, - komissio laatii tiiviin arvion jäsenvaltioiden neuvostolle toimittamista tiedoista; arvion tulisi kattaa myös asiaanliittyvät yhteisön toimet, - neuvosto tarkastelee komission arviota ja päättää tarvittaessa tulevista aloitteista. 6. KOROSTAA, että tärkeimpänä tavoitteena tällaisten puitteiden kehittämisessä on jatkuvuuden, vaikuttavuuden ja tehokkuuden lisääminen sekä yhteisön koulutusalan yhteistyön poliittisen vaikutuksen vahvistaminen. Uudet yhteistyöpuitteet mahdollistaisivat tehokkaamman tietojen ja hyvien käytänteiden vaihdon. Ne voisivat lisäksi osaltaan lisätä eurooppalaisen yhteistyön yhteisvaikutusta koulutusalalla ja muilla asiaankuuluvilla toiminta-aloilla, 7. KOROSTAA puheenjohtajavaltion keskeistä asemaa jatkuvan yhteistyömallin toteuttamisessa, erityisesti varmistamalla jatkuvuuden ja pitämällä prosessin käynnissä, 8. KOROSTAA, että tämä perusmalli ja sen osatekijät olisi toteutettava pitäen täysin arvossa komission oikeuksia. Sitä olisi käytettävä joustavasti ottaen tarvittaessa huomioon uusi poliittinen kehitys, 9. KOROSTAA olevan tärkeää, että Euroopan parlamentille annetaan säännöllisesti tietoja jatkuvan yhteistyömallin mukaisesti käydyistä keskusteluista ja sen puitteissa saavutetusta edistyksestä, 10. KATSOO, että yhteistyön uudet puitteet olisi pantava täytäntöön vuoden 2000 alusta, erityisesti siellä, missä jatkuvan yhteistyömallin perusosatekijät ovat jo olemassa liitteen mukaisesti, ja 11. KEHOTTAA komissiota kehittämään yhteistyössä jäsenvaltioiden kanssa yksityiskohtaisempia toimenpiteitä jatkuvan yhteistyömallin edistämiseksi. LIITE JATKUVAN YHTEISTYÖMALLIN PUITTEISSA TARKASTELTAVIA AIHEITA Yleisen elinikäisen oppimisen piirissä voitaisiin aluksi luoda edellä mainitut yhteistyöpuitteet erityisesti seuraavilla aloilla: - koulutuksen merkitys työllisyyspolitiikassa, - koulutuksen laadun kehittäminen kaikilla tasoilla, - liikkuvuuden edistäminen, mukaan lukien arvosanojen ja opintojaksojen tunnustaminen. Muita yhteistyön aloja tutkitaan säännöllisesti ottaen huomioon asiaankuuluvat poliittiset kehityssuunnat tulevina vuosina.